
T Á J É K O Z T A T Ó
Lakitelek Önkormányzata 2012. február 2-i ülésére

Tárgy: Tájékoztatás a nemzeti köznevelésről szóló törvényről.
Tisztelt Önkormányzat!

Magyarország Országgyűlése decemberben egyeztetések és viták sora után megalkotta a 2011. évi CXC. törvényt „A nemzeti köznevelésről” címmel. 

Az 1993. évi LXXIX. törvényt (Közoktatási törvény) az elmúlt 18 esztendőben nagyon sokszor változtatták, rendelkezéseit hol a törvény szövegének átírásával, hol más törvényekbe bújtatott szakaszokkal egészítették ki, változtatták meg. A kormány kezdettől azt hangoztatta, hogy szükség van olyan egységes és új anyagra, amely szemléletében és szövegében is a közoktatás megújítását szolgálja.

A nemzeti köznevelésről szóló törvény legfontosabb újdonságai:
· Az intézményrendszer fenntartója újra az állam lesz

2013. január elsejétől főszabály szerint az óvoda kivételével a köznevelési intézmények a fenntartója az állam lesz, mely a kormányhivatalokon keresztül gyakorolja a fenntartói jogait. A települési önkormányzatok öt évre szóló köznevelési szerződésben vállalhatják – meghatározott feltételek mellett – bizonyos intézmények működtetését. Megmarad viszont az alapítás szabadsága, így továbbra is működhetnek egyházi, alapítványi és magánintézmények.

A központi költségvetés fenntartótól függetlenül biztosítja a nevelési-oktatási intézmény és a kötelezően igénybe veendő pedagógiai szakszolgálat ellátásához szükséges pedagógusok és a nevelő-oktató munkát közvetlenül segítő alkalmazottak illetményét, munkabérét és ezek járulékait. A pedagógusok és a segítő alkalmazottak számáról, a kötelező órakeretekről a törvény 1-6. mellékletei rendelkeznek.

Az egyházi, valamint a nemzetiségi önkormányzati intézményfenntartók által ellátott nevelési, nevelési-oktatási feladatok központi költségvetési finanszírozása az állami fenntartású intézményekre vonatkozó általános szabályok alapján, azokkal azonos mértékben történik, vagyis ezek az intézmények a megfelelő jogi háttér fennállása esetén kiegészítő támogatást is kapnak.

· Tankötelezettség

A gyermek abban az évben, amelynek augusztus 31. napjáig a hatodik életévét betölti, vagy az azt követő évben válik tankötelessé. Az a gyermek, akinek esetében szakértői bizottság javasolja, további egy nevelési évig az óvodába járhat. 

Bulgária, Dánia, Észtország, Franciaország, Írország, Izland, Lengyelország, Lettország, Málta, Moldova, Nagy-Britannia, Norvégia, Olaszország, Portugália, Románia, San Marino, Spanyolország, Svédország, Szlovákia példáját követve a tankötelezettség a fiatalok 16. életévének betöltéséig tart. Mindemellett az állam továbbra is biztosítja a térítésmentes továbbtanulás lehetőségét az érettségi, illetve az első szakképesítés megszerzéséig. A tankötelezettség felső határa azok számára 16 esztendő, akik 2012-ben, vagy azt követően kezdik el általános iskolai tanulmányaikat. A többiek továbbra is 18 éves korukig tankötelesek.
A tanköteles, de általános iskolát elvégezni nem tudó, vagy általános iskola elvégzését követően továbbtanulni nem tudó vagy nem akaró tanulók számára a köznevelési Hídprogramok biztosítanak lehetőséget az előmenetelre. 

Ezek a programok egyénre szabott segítséget nyújtanak a tanulóknak a középfokú nevelés-oktatásba, szakképzésbe való bekapcsolódáshoz, vagy a munkába álláshoz, valamint az önálló életkezdéshez szükséges ismeretek megszerzéséhez. 
· Három éves kortól kötelező az óvoda

A gyermeknek főszabály szerint három éves korától kötelező napi négy órában óvodai foglalkozáson részt venni. A jegyző a szülő kérelmére és az óvodavezető, valamint a védőnő egyetértésével a gyermek ötödik életévének betöltéséig felmentést adhat a kötelező óvodai nevelésben való részvétel alól, ha a gyermek családi körülményei, képességeinek kibontakoztatása, sajátos helyzete indokolja. 
· Megújul a Nemzeti alaptanterv

A Nemzeti alaptanterv meghatározza azt a korszerű tudás-, nemzeti és egyetemes műveltségi minimumot, amely minden magyar gyermek számára alanyi jogon jár. A megújuló Nat alapján készülnek a kötelezően választható kerettantervek, amelyek szerint készítik el az iskolák a helyi tantervüket. A kerettantervek lehetőséget adnak az egyéni arculat kialakítására, a tananyag 10 százalékáról pedig teljesen szabadon rendelkezhet az iskola. Lehetőség lesz egyéni, alternatív kerettantervek használatára is.

Az új NAT alapján készülnek majd el a tankönyvek, amelyek – a tervek szerint - csupán néhány kiadó (3-4) gondozásában jelennek meg majd, s tartós tankönyv formájában készülnek, több évre biztosítva a használhatóságot.

· Hit- és erkölcstan 

2013-tól felmenő rendszerben a kötelező tanórai foglalkozások része lesz az állami általános iskolában az erkölcstan vagy az e helyett választható hit- és erkölcstan óra. Ezt úgy kell elképzelni, hogy az osztályban a hitoktatást választó gyermekek hittanra, a többiek erkölcstan órára járnak heti egy alkalommal csoportbontásban.

· Az iskolai foglalkozások ideje

Az általános iskolában 16 óráig tart a nevelés-oktatás, igény esetén az iskolának 17 óráig gondoskodnia kell a tanulók felügyeletéről. Az általános iskola egész napos iskolaként is működhet. Az intézményvezető a szülő kérelmére felmenti a tanulót a délutáni „egyéb foglalkozások” alól, amennyiben az intézmény nem „egész napos iskolaként” működik. 

A rendelkezés tehát nem azt jelenti, hogy minden gyermeknek délután négyig bent kell tartózkodni az intézményben, hanem azt az eddig is fennálló lehetőséget erősíti, hogy a tanítási órák és a szabadidős, készségfejlesztő foglalkozások egymást váltva a délelőtti és a délutáni sávban is tervezhetők, az általános iskola egész napos iskolaként is működhet. A törvény értelmezi az egész napos iskola fogalmát, és rögzíti, hogy amennyiben az iskola ilyen nevelés-oktatási programcsomagként működik, a tanuló nem kérhető el a 16 óráig szervezett foglalkozásokról.
· Érettségi vizsgára vonatkozó szabályok

Az érettségi vizsga kötelezően választandó tantárgyainak köre gimnáziumban nem változik. A szakközépiskolában a magyar nyelv és irodalom, történelem, matematika és idegen nyelv mellett az ötödik érettségi tárgy nem a „kötelezően választandó vizsgatárgy”, hanem a szakközépiskola ágazatának megfelelő szakmai vizsgatárgy.

2016 január elseje után az érettségi vizsga bizonyítvány kiadásának feltétele 50 óra „közösségi szolgálat” elvégzésének igazolása. 

· Szakképzés

A szakiskolai végzettség a jövőben középfokú végzettségnek számít. A szakiskolának – a speciális és készségfejlesztő intézmények, továbbá a törvényben meghatározott képzési formák kivételével – három, az adott szakképesítés megszerzéséhez szükséges közismereti képzést és szakmai elméleti és gyakorlati oktatást magában foglaló szakképzési évfolyama van. 
Pedagógiai szakmai szolgáltatók

A pedagógiai szakszolgálat intézményei állami intézmények lesznek. Feladataik között szerepel egyebek mellett a nevelési tanácsadás, és a kiemelten tehetséges gyermekek, tanulók gondozása is. Utóbbi szerepel a pedagógusok kötelességei között is.

Országosan egységes szakmai irányítás mellett pedagógiai szakmai szolgáltatást, állami, vagy egyházi illetve magánintézmények fenntartói nyújthatnak. A szakmai szolgáltatók legfontosabb feladatai a szaktanácsadás és a továbbképzések szervezése.

· Pedagógus életpályamodell 2013. szeptember 1-től

A Nemzeti köznevelési törvényben a pedagógus életpályamodell a jelenleginél magasabb béreket irányoz elő, s rögzíti az előmeneteli rendszert. A pedagógus életpálya kétéves gyakornoki időszakból és négy (Pedagógus I., a Pedagógus II., a Mesterpedagógus és a Kutatótanár)  fokozatból áll: Az új bértábla nemcsak a megszerzett képesítéseket és a pályán töltött éveket veszi figyelembe, hanem a pedagógusok személyre szabott minősítésének eredményét is. 

A minősítő vizsga és a minősítési eljárás során minden pedagógusra egységes szabályok vonatkoznak. A bizottság a jelölt teljes körű iskolai tevékenységét vizsgálja. A pedagógusok minősítő vizsgáját és minősítési eljárását a kormányhivatal szervezi. A minősítő vizsga és a minősítési eljárás részletes szabályait rendelet szabályozza majd. 

A pedagógusok meghatározott feltételek teljesítése esetén legfeljebb egy éves „alkotói szabadságot” vehetnek igénybe. 

· Pedagógusok óraszáma, elfoglaltsága

A pedagógus-munkakörökben dolgozó pedagógus heti teljes munkaideje 40 óra, melynek nyolcvan százaléka (32 óra) a „kötött munkaidő”, amelyet a pedagógus az intézményvezető által meghatározott feladatok ellátásával köteles tölteni. 

A teljes munkaidő ötvenöt–hatvanöt százaléka (22-26 óra) a „neveléssel-oktatással lekötött munkaidő”, amelynek terhére tanórai és egyéb foglalkozások megtartása rendelhető el. A kötött munkaidő fennmaradó részében a pedagógus a nevelés-oktatást előkészítő, nevelés-oktatással összefüggő egyéb feladatokat lát el. Az intézményvezető kötelessége az órák és egyéb feladatok arányos beosztása.

· Pedagógiai-szakmai ellenőrzés bevezetése
Az országos pedagógiai-szakmai ellenőrzés ötévente ismétlődő, értékeléssel záruló vizsgálat. Célja a pedagógusok munkájának külső, egységes kritériumok szerinti ellenőrzése és értékelése a minőség javítása érdekében. Az ellenőrzés kiterjed fenntartótól függetlenül minden köznevelési intézményre.

Az intézmény ellenőrzését legalább három köznevelési szakértőből álló csoport végzi. Az országos pedagógiai-szakmai ellenőrzésben az a köznevelési szakértő vehet részt, aki az előírt továbbképzési követelményeket teljesítette. Az intézmény ellenőrzésében részt vevő szakértő kijelöléséhez a fenntartó egyetértése szükséges.

További újdonságok:

A törvény mellékletei részletesen szabályozzák az nevelési-oktatási intézmény alkalmazottainak kötelező létszámát:

Óvodában

Az eddigi, csoportonkénti egy dajka mellé intézményenként egy gondozónő és takarító is bekerült a kötelező létszámba. Az óvodában 3 óvodai csoportonként kell egy pedagógiai asszisztenst alkalmazni. 
Iskolában

Az eddigiektől eltérően 500 gyermekig, tanulóig egy félállású iskolapszichológus 500 fő fölött főállású szakember alkalmazását finanszírozza az állam. 100 gyermekenként egy főállású pedagógiai asszisztens alkalmazását is előírja a jogszabály. Újdonság, hogy az iskolában főállású rendszergazdát kell alkalmazni a számítógépek karbantartására. Sajátos módon az iskola esetében a nevelő-, és oktatómunkát közvetlenül segítő alkalmazottak finanszírozott létszáma című táblázatban nem szerepelnek sem takarítók, sem karbantartók.

Az iskolában a helyi közösségek érdekeinek képviseletére a szülők, a tanulók, a nevelőtestület, az intézmény székhelye szerinti települési önkormányzat, a történelmi egyházak, a helyi gazdasági kamarák azonos számú képviselőjéből és az intézmény székhelye szerint illetékes kormányhivatal delegáltjából álló intézményi tanács hozható létre. Bizonyára ezzel akarják ellensúlyozni a jogalkotók azt a helyzetet, hogy a járási közigazgatási hivatal alá rendelték az iskolákat. A helyi közösségek elvárásai legalább így hangot kaphatnak az intézményekben. Az intézményi tanácsnak ott lehet létjogosultsága, ahol sem az iskolaszék, sem a szülői közösség nem működik hatékonyan.
A hatályba lépés fontosabb dátumai

2012. szeptember 1.4

Ekkor lép hatályba a nemzeti köznevelésről szóló törvény, de legtöbb intézkedése késleltetve, illetve fokozatosan kerül bevezetésre. 

2013. január 1.

· Ekkortól kerülnek főszabály szerint állami fenntartásba a köznevelési intézmények, és változik a bérek finanszírozása.

· Hatályba lépnek a szakszolgálatokkal kapcsolatos változások.

· Ekkortól érvényesek a tankötelezettségre vonatkozó szabályok.

2013. szeptember 1.

Ekkortól lép életbe:
· az általános iskolában 16 óráig szervezendő foglalkozások, 
· a pedagógus életpálya-modell, 
· a pedagógusok új típusú munkaidő-számítása 
· a pedagógusok magasabb bérezése.
· Indulnak a köznevelési Híd-programok.
· Ekkortól érvényesek az új csoport- és osztálylétszámok és tanulói óraszámok.
· Bevezetésre kerül általános iskolában felmenő rendszerben az erkölcstan és a helyette választható hittan.
· Hatályba lépnek az intézményvezetők létszáma és óraszámai. 
· Ekkortól kell nyolc gyermek esetén a szülők kérésére óvodát vagy alsó tagozatot szervezni a kistelepüléseken.
· Ekkortól hatályos a nevelő-oktató munkát közvetlenül segítők létszámára vonatkozó melléklet.
2014. szeptember 1.

Ekkortól kötelező a 3 éves kortól való óvodába járás.
A törvényi változások hatása a lakiteleki Eötvös Iskolára


A rendszerváltoztatást követően az önkormányzati törvény adta meg a felhatalmazást arra, hogy a települések – állami támogatással – saját maguk tarthassák fenn iskoláikat. A közoktatási törvény szabályozta az egyházi és alapítványi iskolák alapításának működtetésének rendszerét. 2012 szeptemberétől az 1990 előtti gyakorlathoz térünk vissza. A költségvetési törvény 2012. december 31-ig az eddig megszokott rend szerint biztosítja az intézmények finanszírozását, s azok 2013. január 1-jén kerülnek forma szerint is állami fenntartásba. 


Lakitelek, Nyárlőrinccel és Tiszauggal közösen tartja fenn nevelési-oktatási intézményeit. A járások megalakulásával az eddigi információk szerint Nyárlőrinc Kecskeméthez, Tiszaug és Lakitelek Tiszakécskéhez kerül majd.


Az óvodák a törvényi változást követően is önkormányzati fenntartásban maradnak, bár az új jogszabály is ismeri és használja a többcélú intézmény és az általános művelődési központ fogalmakat.


A törvény 4-5-6. számú melléklete rendelkezik a csoportok és osztályok létszámairól, a vezető beosztású pedagógusok óraszámáról, valamint arról a foglalkozási időkeretről, amelyet az állam az óvodától kezdve a 12. évfolyam végéig biztosít a nevelési-oktatási feladatok ellátására. A csoportlétszámok, osztálylétszámok nem változtak, az eddig is irányadó rendelkezéseket építették be a szövegbe. Eszerint az általános iskolában 14 gyermektől lehet önálló osztályt indítani. Azért fontos ezt megemlítenünk, mert volt olyan elképzelés, amely szerint a felső tagozat csak azokon a településeken működhetne, amelyeken legalább két párhuzamos osztályt tudnak indítani évfolyamonként. Erre most nincs utalás a szövegben. Az átlaglétszám az általános iskolában 23 tanuló osztályonként, a maximális létszám pedig 27 gyermek. A sajátos nevelési igényű, illetve fogyatékkal élő tanulók a szakértői bizottság véleménye alapján két, vagy három főnek számítanak.


A heti foglalkoztatási időkeret magasabb annál, mint amit a korábbi oktatási törvényben találunk. Bízunk abban, hogy ez a valóságban is bevezetésre kerül, s a nehéz gazdasági helyzetre való tekintettel nem odázódik el. Az időkeret lehetőséget biztosítana ingyenes felvételi előkészítő foglalkozások, tehetséggondozó és felzárkóztató szakkörök tartására úgy, hogy nem kellene a túlórákat számolgatni.

A tartalmi szabályozók, a törvényhez kapcsolódó végrehajtási utasítás hiányán túl azonban több kérdés is felvetődik:

1. Mi történik a közoktatási intézményfenntartó társulással? A 2012-2013-as tanévet a pénzügyi szabályozók szerint még a társulási formában kellene elindítani, de a tanév közben intézményt átszervezni nem lehet. Januárban a törvény erejénél fogva megszűnik-e a társulás, az iskolák állami fenntartásba kerülnek-e, vagy a tanév végén történik csak meg a váltás? Hogyan és ki fogja finanszírozni a 2013 januárjától kezdődő naptári évben az óvodai nevelést és az iskolai oktatást ebben a „vegyes” rendszerben?

2. Nyárlőrinc és a másik két település nem ugyanabban a járásban lesz, fenntartható-e így legalább az iskolák társulása? Tiszaug minden valószínűség szerint nem tud majd önállóan iskolát fenntartani, tehát valamilyen szintű társulásnak továbbra is működnie kell. Melyek lesznek ennek a keretei? Ha Nyárlőrinc nem társulhat velünk, keressünk-e kapcsolatot Szentkirállyal az együttműködésre?

3. Van-e lehetőség arra, hogy az óvodák megmaradjanak a társulás tagintézményének? Ha nincsen, akkor gondoskodni kell az óvodák könyvelési, pénzügyi feladatainak ellátásáról.

4. Az iskola karbantartói, illetve takarítói feladatainak ellátására létszámot kell biztosítani az államnak. A takarítókat eddig is mi alkalmaztuk, a karbantartókat jó lenne visszavenni a Településüzemeltetési Csoporttól.

5. Mennyire érezheti magáénak Lakitelek az iskolát, ha a járási hivatal oktatási osztály lesz annak felügyeleti szerve és irányítója?

A kérdések folytathatók, elég nagy még a bizonytalanság. Reményeink szerint megyei, országos pedagógiai fórumokon a közoktatás szakértőitől, a törvényalkotóktól válaszokat is kapunk rájuk addig, amíg a változások bevezetésére sort kell kerítenünk.

Lakitelek, 2012. január 25.

